Ο **Γουίλιαμ Τέιλορ Άνταμς** (*William Taylor Adams*, 30 Ιουλίου 1822 – 27 Μαρτίου 1897), γνωστός περισσότερο με το λογοτεχνικό ψευδώνυμο **Όλιβερ Όπτικ** (*Oliver Optic*), ήταν Αμερικανός συγγραφέας, δάσκαλος και βουλευτής στην τοπική βουλή των αντιπροσώπων της Μασαχουσέτης.

Βιογραφικά στοιχεία
-------------------

Ο Γ.Τ. Άνταμς γεννήθηκε στη μικρή πόλη Μέντγουέι της Μασαχουσέτης και γονείς του ήταν ο λοχαγός Λέιμπαν Άνταμς (Laban Adams) και Κάθριν Τζόνσον-Άνταμς. Ο Άνταμς έγινε δάσκαλος σε δημοτικό σχολείο στο Ντόρτσεστερ της Βοστώνης το 1843, αλλά παραιτήθηκε από τη θέση του το 1846 για να βοηθήσει τον πατέρα και τον αδελφό του στη διαχείριση του νέου τους ξενοδοχείου στη Βοστώνη. Ο Γουίλιαμ ωστόσο συνειδητοποίησε ότι προτιμούσε τη διδασκαλία, οπότε το 1848 επέστρεψε σε σχολείο, αυτή τη φορά στη Βοστώνη. Το 1860 προάχθηκε στη θέση του διευθυντή του σχολείου και μετά ενός άλλου, μέχρι που τελείωσε τη διδασκαλική σταδιοδρομία του το 1865. Αυτή η εργασία τού έμαθε τα ενδιαφέροντα των μικρών αγοριών, κάτι που συνετέλεσε στη μετέπειτα επιτυχία του ως συγγραφέα παιδικών βιβλίων. 

Ο Γουίλιαμ Τέιλορ Άνταμς πήρε ως σύζυγό του τη Σάρα Τζένκινς το 1846 και απέκτησαν μαζί δύο θυγατέρες, την Άλις Μαρία και την Έμμα Λουίζα.

Ξεκίνησε να γράφει σε ηλικία 28 ετών και το πρώτο του βιβλίο, το *Hatchie, the Guardian Slave* (1853), το δημοσίευσε με το ψευδώνυμο «Γουόρεν Τ. Άστον». Είχε μέτρια μόνο επιτυχία, αλλά ο Άνταμς ήταν απτόητος. Το 1854 δημοσίευσε την πρώτη του πραγματική επιτυχία, τον πρώτο τόμο της σειράς Boat Club series. Συνέχισε να γράφει μέχρι τον θάνατό του, παράγοντας συνολικά πάνω από 100 βιβλία, τα περισσότερα απευθυνόμενα σε παιδιά (συγκεκριμένα σε αγόρια). Ποτέ δεν τα δημοσίευσε με το πραγματικό του όνομα. Το «Όλιβερ Όπτικ» ήταν το ψευδώνυμο που χρησιμοποιούσε περισσότερο, ενώ είχε και τα ψευδώνυμα «Irving Brown», «Clingham Hunter, M.D.» και «Old Stager». Καθώς και πολλοί άλλοι παιδικοί συγγραφείς της εποχής του, ο Άνταμς είχε το δικό του περιοδικό, το *Oliver Optic's Magazine*, όπου πρωτοδημοσιεύθηκαν πολλά έργα του.

Ο Άνταμς υπηρέτησε επί ένα έτος, από τις 6 Ιανουαρίου 1869 μέχρι τις 5 Ιανουαρίου 1870, ως βουλευτής στην τοπική βουλή των αντιπροσώπων της Μασαχουσέτης. Απεβίωσε στο σπίτι του στο Ντόρτσεστερ της Βοστώνης, σε ηλικία 74 ετών.

Παραπομπές
----------

1. 1 2  «Encyclopædia Britannica» (Αγγλικά) biography/William-Taylor-Adams. Ανακτήθηκε στις 9  Οκτωβρίου 2017.
2. 1 2  (Αγγλικά) *SNAC*. w6p84p5t. Ανακτήθηκε στις 9  Οκτωβρίου 2017.
3. 1 2  (Αγγλικά) *Find A Grave*. 31969569. Ανακτήθηκε στις 9  Οκτωβρίου 2017.
4. ↑  *Massachusetts Legislative Biography File*.
5. 1 2  (Αγγλικά) *The Biographical Dictionary of America*. Βοστώνη. 1906.
6. ↑  «Library of the World's Best Literature». *Library of the World's Best Literature*. 1897.
7. ↑  Jameson, Ephraim Orcutt (1886), *The Biographical Sketches Of Prominent Persons And The Genealogical Records Of Many Early And Other Families In Medway, Massachusetts, 1713-1886*, Millis, MA: E.O. Jameson, σελ. 1.
8. 1 2 3 4  Jameson, Ephraim Orcutt (1886), *The Biographical Sketches Of Prominent Persons And The Genealogical Records Of Many Early And Other Families In Medway, Massachusetts, 1713-1886*, Millis, MA: E.O. Jameson, σελ. 2.
9. ↑  Jones, Dolores. *An 'Oliver Optic" Checklist*, 001; Wright, Lyle H. *American Fiction, 1851–1875* Volume II, 25; *Who Was Who in America: Historical Volume, 1607–1896.* Chicago: Marquis Who's Who, 1963.
10. ↑   «Adams, William Taylor». *New International Encyclopedia*. 1905.

Εξωτερικοί σύνδεσμοι
--------------------

* Βιογραφικό δοκίμιο σε PDF
* Έργα του/της Oliver Optic στο Project Gutenberg

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 60484176
* LCCN: n84107669
* ISNI: 0000 0001 1765 9782
* GND: 122553012
* SUDOC: 243031130
* BIBSYS: 2017372
* NLA: 35566959

 |

 |